श्रीनगर में 8 साल बाद सबसे ठंडी रात, माइनस 7.8 रहा पारा
श्रीनगर में इस सीजन की सबसे ठंडी रात दर्ज की गई। बुधवार को यहां तापमान माइनस 7.8 डिग्री सेल्सियस रहा। यहां अभी 40 दिन की भीषण ठंड वाली अवधि 'चिल्लई कलां' चल रही है और अब यह अपने चरम पर है।
श्रीनगर: श्रीनगर में इस सीजन की सबसे ठंडी रात दर्ज की गई। बुधवार को यहां तापमान माइनस 7.8 डिग्री सेल्सियस रहा। यहां अभी 40 दिन की भीषण ठंड वाली अवधि 'चिल्लई कलां' चल रही है और अब यह अपने चरम पर है। यह 31 जनवरी को खत्म होगी। स्थानीय मौसम विज्ञान विभाग ने कहा है, "माइनस 7.8 डिग्री सेल्सियस तापमान के साथ श्रीनगर में मौसम की सबसे ठंडी रात दर्ज की गई। अब से 8 साल पहले 14 जनवरी 2013 को भी इतना ही तापमान दर्ज किया गया था।"यहां की डल झील और घाटी की अन्य प्रमुख झीलों के कई हिस्से जम गए हैं। लोगों को चेतावनी दी गई है कि वे जमे हुए जलस्रोतों पर स्केटिंग न करें क्योंकि इससे उनके जीवन को खतरा हो सकता है।श्रीनगर में बुधवार को न्यूनतम तापमान माइनस 7.8, पहलगाम में माइनस 11.7 और गुलमर्ग में माइनस 10 डिग्री सेल्सियस रहा। वहीं लद्दाख के लेह शहर में रात का न्यूनतम तापमान माइनस 16.3, कारगिल में माइनस 19.6 और द्रास में माइनस 28.4 रहा।जम्मू शहर का न्यूनतम तापमान 6.9, कटरा में 4.4, बटोटे में 4.9, बेनिहाल में 4.0 और भद्रवाह में माइनस 0.4 डिग्री सेल्सियस रहा।